Jy kan nou ŉ Tesla met bitcoin koopArgieffoto (Foto: Joseph Mucira/Pixabay) Tesla het amptelik begin om bitcoin as geldeenheid te aanvaar in die verkope van hul elektriese motors, het Elon Musk, uitvoerende hoof, Woensdag gesê. Dit het ŉ verdere hupstoot gegee aan dié digitale geldeenheid. “Jy kan nou ŉ Tesla met bitcoin koop,” het Musk op Twitter gesê. Die plan is in Februarie aangekondig om die kripto-geldeenheid as ŉ vorm van betaling te aanvaar. Teen omstreeks 1310 GMT het bitcoin met 4,3% gestyg op $56 802. Wanneer ŉ besoeker op Tesla se Amerikaanse webwerf op die betaalopsies klik, kan hulle nou kies om in bitcoin die transaksie te voltooi. Kopers wat dié opsie kies, sal moontlik “bykomende inligting moet verskaf sodat ons jou identiteit kan verifieer”, het Tesla in sy bepalings en voorwaardes-gedeelte op die webwerf verduidelik. “Alle pryse is in Amerikaanse dollar,” lui die boodskap op die webwerf. “As jy ŉ betaling in bitcoin wil maak, moet jy ŉ bitcoin-bedrag betaal wat gelykstaande is aan die Amerikaanse aankoopbedrag.” Musk het op Twitter gesê Tesla kan direk bitcoin-betalings aanvaar en dat dié bedrae “in bitcoin gehou sal word, en nie omgesit sal word in fiat-geld nie”. Tesla het in Februarie vir die eerste keer sy plan aangekondig om kripto-geld te aanvaar. Die maatskappy het ŉ $1,5 miljard belegging in die digitale geldeenheid gemaak. Die Tesla-aankondiging, te midde van skuiwe deur Mastercard en ander hoofstroommaatskappye om kripto-geld te aanvaar, het gehelp om bitcoin ŉ hupstoot te gee tot ongekende vlakke in 2021. Bitcoin is tans net onder sy hoogtepunt van $61 742 vroeër vandeesmaand. You can now buy a Tesla with Bitcoin — Elon Musk (@elonmusk) March 24, 2021